Ласицкене Марие Стокгольм щытокIуэ
Къэбэрдей-Балъкъэрым щыщ Ласицкене (лIы дэкIуа иужькIэ Кучинэм а унэцIэр къищтащ) Марие текIуэныгъэр къыщихьащ Швецием и къалащхьэ Стокгольм иджыблагъэ щекIуэкIа «Налкъутналмэс лигэм» и Iыхьэм икIи дыщэ медалыр зыIэригъэхьащ.
Урысей Федерацэм атлетикэ псынщIэмкIэ и спортсменхэр дунейпсо утыку иджыри ирагъэхьэркъым, а спорт лIэужьыгъуэм допингыр куэду къыщагъэсэбэпу къызэрыщIагъэщам къыхэкIыу. АрщхьэкIэ Ласицкене Марие хуит ящIащ зы къэралми и щIыхьыр имыхъумэу и щхьэ закъуэкIэ зыкъигъэлъэгъуэну. Абы хуабжьу ехъулIэныгъэшхуэхэр кърикIуащ.
Мыгъэрей гъэмахуэ зэхьэзэхуэхэм зэрыщIидзэрэ Ласицкене Марие ди къэралми хамэ щIыпIэхэми зэпеуэу блым щыхэтати, псоми щытекIуащ. Илъэс 24-рэ зи ныбжь ди лъахэгъур иджыпсту дунейпсо рейтингым щыпашэщ, метри 2-рэ сантиметри 4-рэ лъагагъыр къызэринэкIауэ. ДяпэкIи и ехъулIэныгъэхэмкIэ дызэригъэгуфIэнум шэч хэлъкъым.
Хьэтау Ислъам.
